ฐานะการคลัง9เดือน รีดรายได้เพิ่ม8หมื่นล.
สศค.แจงฐานะการคลัง ส่งรายได้ 1.63 ล้านล้าน เบิกจ่ายสูงขึ้น 7% สะท้อนรัฐกระตุ้นเศรษฐกิจ
28 ก.ค. 2558

สศค.แจงฐานะการคลัง ส่งรายได้ 1.63 ล้านล้าน เบิกจ่ายสูงขึ้น 7% สะท้อนรัฐกระตุ้นเศรษฐกิจ
นายกฤษฎา จีนะวิจารณา ผู้อำนวยการสำนักงานเศรษฐกิจการคลัง (สศค.) เปิดเผยถึงฐานะการคลังของรัฐบาลตามระบบกระแสเงินสดในช่วง 9 เดือนแรกของปีงบประมาณ 2558 (ต.ค. 2557-มิ.ย. 2558) ว่า รัฐบาลมีรายได้นำส่งคลังทั้งสิ้น 1.63 ล้านล้านบาท สูงกว่าช่วงเดียวกันของปีก่อน 8.21 หมื่นล้านบาท หรือ 5.3% เนื่องจากการจัดเก็บภาษีน้ำมันและภาษีเงินได้บุคคลธรรมดาสูงกว่าช่วงเดียวกันของปีก่อน และการนำส่งสภาพคล่องส่วนเกินของกองทุนหมุนเวียนและการนำส่งรายได้จากการประมูลคลื่นความถี่ 3จี ความถี่ 2.1 GHz
ขณะที่การเบิกจ่ายงบประมาณ อยู่ที่ 2.03 ล้านล้านบาท สูงกว่าช่วงเดียวกันของปีก่อน 1.32 แสนล้านบาท หรือ 7% ส่งผลให้เงินคงคลัง ณ สิ้นเดือน มิ.ย. 2558 มีจำนวนทั้งสิ้น 2.63 แสนล้านบาท
“การเบิกจ่ายงบประมาณของรัฐบาลในช่วง 9 เดือนแรกที่สูงกว่าช่วงเดียวกันของปีที่แล้วถึง 7% สะท้อนถึงความพยายามเร่งรัดการเบิกจ่ายเงินของภาครัฐ เพื่อกระตุ้นให้เกิดการขยายตัวของเศรษฐกิจต่อไป” นายกฤษฎา กล่าว
นายกฤษฎา กล่าวอีกว่า ฐานะการคลังตามระบบกระแสเงินสดในเดือน มิ.ย. รัฐบาลเกินดุลเงินสด 1.29 แสนล้านบาท โดยเกินดุลเงินงบประมาณ 1.46 แสนล้านบาท และขาดดุลเงินนอกงบประมาณ 1.68 หมื่นล้านบาท ส่งผลให้ช่วง 9 เดือนแรก ขาดดุลเงินสด 4.13 แสนล้านบาท โดยรัฐบาลได้กู้เพื่อชดเชยการขาดดุล 1.81 แสนล้านบาท และเงินคงคลัง ณ สิ้นเดือน มิ.ย. อยู่ที่ 2.63 แสนล้านบาท
ทั้งนี้ เฉพาะในเดือน มิ.ย. รัฐบาลมีรายได้นำส่งคลัง 3.47 แสนล้านบาท สูงกว่าช่วงเดียวกันของปีก่อน 2.34 หมื่นล้านบาท หรือ 7.2% เนื่องจากรายได้ภาษีมูลค่าเพิ่ม (แวต) และภาษีน้ำมันสูงขึ้น และการนำส่งรายได้จากการประมูลคลื่นความถี่เพื่อให้บริการโทรทัศน์ในระบบดิจิทัล งวดที่ 2 ขณะที่การเบิกจ่ายเงินงบประมาณ อยู่ที่ 2.01 แสนล้านบาท สูงกว่าช่วงเดียวกันปีก่อน 3.67 หมื่นล้านบาท หรือ 22.3%